Nasionale droogteramp afgekondigArgieffoto Die regering het die droogte tot ŉ nasionale ramp verklaar. Die aankondiging is aan die parlementêre perskorps gemaak deur dr. Zweli Mkhize, voorsitter van die interministeriële komitee oor droogte en waterskaarste. Hy het uitgewys dat die droogte in die Wes-Kaap, Noord-Kaap en Oos-Kaap voortduur, en dat landbou die grootste huidige bydraer tot nasionale ekonomiese groei is. Wes-Kaapse damme is tans 25,5% vol. Gautengse damme staan op 92,8%, Mpumalanga op 77,0% en die Noord-Kaap op 67,9%. Droogte staar egter alle provinsies in die gesig en mense moet hul gedrag dienooreenkomstig aanpas, het Mkhize gesê. Die kabinet het dus besluit om die droogte vandag tot nasionale ramp te verklaar. Hoewel dit toegang tot geldelike droogtehulp insluit, het Mkhize gevra dat mense hulle nie daarop blind staar nie. Hy het in besonderhede uitgebrei oor die beoogde samewerking tussen die onderskeie regeringsfere rakende die droogte. Die SA Weerdiens se vaardighede om langtermyn-weervoorspellings te doen sal verbeter word sodat droogtes vroeër voorspel kan word. Munisipale bestuur van infrastruktuur sal ook opgeskerp word, waaronder die Oorlog teen Lekkasies-program, het Mkhize gesê. “Dit is belangrik om in hierdie stadium aan te dui dat die verklaring van ŉ ramptoestand op enige vlak nie hoofsaaklik daarop gemik is om finansiering te versoek nie. Dit dien om buitengewone maatreëls in te stel wat finansiering insluit, gegrond op die behoeftes en ander relevante voorwaardes om die uitwerking van so ŉ ramp aan te pak. “Hulpbronne, sowel tegnies as finansieel, moet deur alle sfere van die regering, private sektor, nieregeringsorganisasies en gemeenskappe aangewend word om ingrypingsmaatreëls in te stel en langtermynherstel te oorweeg.” Die ramptoestand sal vir drie maande geldig wees waarna die regering die situasie sal hersien.